Utemeljitev Sveta: Stališče Sveta (EU) št. 35/2021 v prvi obravnavi z namenom sprejetja direktive Evropskega parlamenta in Sveta o spremembi Direktive 2013/34/EU glede razkritja davčnih informacij v zvezi z dohodki s strani nekaterih podjetij in podružnic

(2021/C 416/02)

I. UVOD

1. Komisija je 12. aprila 2016 Evropskemu parlamentu in Svetu predložila navedeni predlog direktive ( 1 )

2. Evropski ekonomsko-socialni odbor je mnenje sprejel 21. septembra 2016 ( 2 )

3. Evropski parlament je stališče v prvi obravnavi sprejel 27. marca 2019 ( 3 )

4. Predsedstvu je bil pogajalski mandat ( 4 ) podeljen 3. marca 2021. Skupaj so bili opravljeni trije trialogi.

5. Predsednica Odbora za ekonomske in monetarne zadeve (ECON) ter predsednik Odbora za pravne zadeve (JURI) sta 17. junija 2021 predsedstvu poslala pismo s sporočilom, da bosta – če bo Svet Parlamentu uradno poslal svoje stališče v obliki, kakor je bila navedena v prilogi k pismu – na plenarnem zasedanju Parlamenta priporočila, naj Parlament v drugi obravnavi sprejme stališče Sveta brez sprememb.

II. CILJ

V skladu s to direktivo morajo nekatera večnacionalna podjetja v posebnem poročilu javno razkriti davek od dohodkov, ki ga plačujejo, in druge ustrezne informacije. Večnacionalna podjetja, katerih prihodek presega 750 milijonov EUR, bodo morala izpolnjevati te dodatne zahteve glede preglednosti. Enake zahteve po poročanju bodo prvič veljale tudi za neevropska večnacionalna podjetja, ki poslujejo v EU prek svojih odvisnih podjetij in podružnic.

Ta predlog dopolnjuje sedanje obveznosti finančnega poročanja za podjetja iz Direktive 2013/34/EU (računovodska direktiva) in ne posega v zahteve v zvezi z njihovimi računovodskimi izkazi, na primer glede objave letnih računovodskih izkazov.

Prav tako ne spreminja že veljavnih pravil o nefinančnem poročanju in sektorskem poročanju po državah za bančni sektor ter ekstraktivno in gozdarsko panogo, uvaja pa izvzetje, da se prepreči dvojno poročanje za bančni sektor, za katerega že veljajo stroga pravila o javnem poročanju iz evropske bančne zakonodaje.

III. ANALIZA STALIŠČA SVETA V PRVI OBRAVNAVI

A. Splošno

Parlament in Svet sta opravila pogajanja, da bi na podlagi stališča Sveta v prvi obravnavi sklenila hiter dogovor v drugi obravnavi, ki bi ga Parlament lahko odobril. Besedilo stališča Sveta v prvi obravnavi v celoti odraža kompromisni dogovor, ki sta ga dosegla sozakonodajalca.

B. Ključna vprašanja

V pogajanjih sta sozakonodajalca uspela doseči kompromis na začetku junija 2021. Med glavnimi točkami kompromisa, doseženega s Parlamentom, so:

— združevanje/razdruževanje poročevalskih informacij: razdruževanje je določeno samo (i) za države članice EU, (ii) za davčne jurisdikcije tretjih držav iz Priloge I k sklepom Sveta o seznamu EU z jurisdikcijami, ki niso pripravljene sodelovati v davčne namene, in (iii) za davčne jurisdikcije tretjih držav, navedene v Prilogi II k istemu sklopu sklepov Sveta za zadnji dve leti zapored.

— Zaščitna klavzula: sozakonodajalca sta se dogovorila, da trajanje zaščitnega obdobja ostane pet let.

— Informacije, ki se objavijo: o tem vprašanju je bil dosežen dogovor na podlagi spremenjenega mandata Sveta.

— Skupna predloga, elektronska oblika poročanja in objava informacij: o tem vprašanju je bil dosežen dogovor na podlagi spremenjenega mandata Sveta.

— Klavzula o pregledu: sozakonodajalca sta se dogovorila, da bo Komisija pripravila poročilo štiri leta po datumu prenosa.

— Izjava zakonitega revizorja: sozakonodajalca sta se dogovorila, da se lahko pri reviziji opravi le preverjanje dejstev v zvezi z objavo poročila, ne pa tudi njegove vsebine.

— Obdobje za prenos: določeno je bilo 18-mesečno obdobje za prenos.

IV. SKLEPNA UGOTOVITEV

Stališče Sveta v celoti odraža kompromis, ki je bil ob podpori Komisije dosežen v pogajanjih med Evropskim parlamentom in Svetom. Ta kompromis je bil potrjen v pismu, ki sta ga predsednica Odbora za ekonomske in monetarne zadeve (ECON) ter predsednik Odbora za pravne zadeve (JURI) 17. junija 2021 poslala predsedniku Odbora stalnih predstavnikov. Predsednica odbora ECON in predsednik odbora JURI sta v tem pismu napovedala, da bosta članom in članicam navedenih odborov, nato pa tudi poslancem in poslankam na plenarnem zasedanju, predlagala, naj v drugi obravnavi Evropskega parlamenta brez sprememb sprejmejo stališče Sveta iz prve obravnave, potem ko ga bosta pregledali pravnolingvistični službi obeh institucij.

(1) Dok. 7949/16.

(2) Dok. 12641/16.

(3) P8_TA(2019)0309.

(4) Dok. 6399/21.